**„Свет је књига и они који не путују читају само једну страницу.“**

**Св. Аугустин**

**9 momenata koji svako putovanje čine nezaboravnim**

Putujemo kad nas zasvrbe tabani, kad nam je koža malo tesna i kada nas žulja svakodnevica i kada ona štrafta koju znate već napamet dok idete kući s posla postane tako uska.

I mislimo da su sva putovanja različita, drugačija, a ne znamo da su nam tako posebna zbog sledećih 10 momenata koji svako putovanje čine nezaboravnim i u kojima ćete se svakako prepoznati.

1. Izbaci vas iz koloseka

To što se na dan putovanja probudite ranije ili tu noć uopšte ne spavate, e to vam je prva uspomena na neko putovanje. Kako vas je to nerviralo, pa ste neispavani, pa nešto malo gunđate, pa dok dođete na mesto odakle zapravo počinje to putovanje, pa neko svitanje, pa neka mrkla noć, sve se to lepo ureže u sećanje i uvek je sa nama. Mi to mrzimo, kad nas neko izbaci iz rutine, a u stvari, to je jedna od onih magičnih stvari koje čine svako putovanje.

2. Osećate se tako moćno

To je ono kada se ukrcate u avion, vežete se i on krene da rola niz pistu, pa tačno onaj momenat kada vam se dijafragma malo podigne zajedno s kljunom aviona dok se odlepljuje od zemlje. I za tren vi jezdite i gledate tu zemlju ispod vas, jer naravno, kakav ste to putnik ako ne sedite pored prozora, i osećate se tako moćno! Ma kao da vi sami upravljate avionom! To vam je još jedna uspomena ( a verovatno ste i fotkali oblake i ona šahovska polja oranica ispod vas).

3. Razgovor s potpunim neznancem

Na svakom putovanju bude neka teta ili neki čika, a može i neko mlađi s kim ušete u neku konverzaciju i to vam nekako ostane u sećanju. Nekad to bude tokom samog puta, nekada na nekom izletu, obilasku lokalnih znamenitosti, uglavnom neka nasumična situacija. I to uvek bude neka tako obična osoba i kaže vam nešto, prepriča vam neku anegdotu iz svog života ili neku porodičnu priču sa srećnim ili tužnim krajem i vi to zapamtite. I to vam je još jedna uspomena.

4. Zabrinete se za svoj život

To putovanje tokom kog vas barem jednom nije drmnuo adrenalinski šok s pitanjem "J...... te hoću li izvući živu glavu?", to znači da niste makli dalje od posete babi na selu. Scenario podržava priče tipa luda vožnja autobusom i vozač koji preti da vas sve istovari u kanjon Morače, turbulencija u avionu od koje prebledite na sekund, bura na otvorenom moru dok ste u nekom prenatrpanom turističkom brodiću, džip safari, ujed insekta nepoznate vrste i slično. Ne mora to da bude draga uspomena ali sećate se dugo i do detalja.

5. Osećaj kao da ste kod kuće

Jednog dana, tamo pred kraj odmora, probudite se i tu sobu u kojoj ste doživljavate kao da se nikad niste ni budili na drugom mestu. Oldazak u obližnju radnju, ćaskanje s prodavačicom, svaka ulica koju znate napamet dok se vraćate s plaže, kelner u restoranu koji već zna šta ćete da poručite, iste ribe i tipovi u istoj diskoteci, te vaše mesto na plaži, a do vas opet isti ljudi kao i prethodnih nedelju dana, nekako kao komšiluk....To je ona super uspomena.

6. Nova ekipa

Uvek upoznate neke ljude i čini vam se kao da vas neka nevidljiva sila združi još u putu, obično u autobusu i onda se družite narednih 10 dana kao da se znate ceo život. I posle se nikada više ne vidite. Ili se posle stvarno družite ceo život. I imate one vaše zajedničke uspomene koje zna samo "ekipa s mora" ili "ekipa sa zimovanja" i onda vam vaše ostalo društvo pomalo zavidi kada tu anegdotu prepričavate na nekom rođendanu i smejete se samo vi po stoti put.... T je ona #proceless uspomena

7. Simpatija

Ili se vi nekome svidite ili se neko vama svidi. Ili tu bude nešto ili ne bude ništa. U svakom slučaju mnogih putovanja se sećate samo po tome što vam se jako dopao neki momak,devojka koji su se smuvali jedno veče s vašom drugaricom, drugom a vama je bilo baš krivo, ali ste ostali skroz cool. Još jedna #priceless uspomena.

8. Osećaj kao da ste sami na svetu

Ima taj jedan momenat na putovanju kada osetite kao da ste najusamljenije biće na ovom svetu. Možda ste tada okruženi gomilom ljudi, možda sedite sami na nekom vidikovcu, plaži u sumrak, ispod tuša u hotelu, bilo gde, ali naiđe to. Tada se preispitujete. Tada naleti neka tuga, neka praznina, neki znak pitanja o suštini postojanja. Toga se sećate upravo dok ovo čitate.

9. Povratak kući

To je ono kad napokon legnete u svoj krevet, a telo vam bridi i malo vam se vrti u glavi. Umorni ste, a adrenalin vam ne da da zaspite. I bilo vam je bas super ali vam je još lepše što ste došli kući. Jer i putovali ste sao zato da biste opet došli kući, zar ne? Odlazimo, samo da bismo se vratili sebi i to je onda najlepša uspomena, ona koju nikada ne smemo da zaboravimo.

Preuzeto sa: <http://blogmagazin.rs/o-putovanjima/9-momenata-koji-svako-putovanje-cine-nezaboravnim/#sthash.hpzTH7ez.dpuf>